Revolta Rockeira: Os paradoxos da crise\nNon entendo absolutamente nada da crise. A min dixéranme que estabamos así por seguir as doutrinas neoliberais na súa espiral suicida. Que a clase traballadora xa non tiña máis capacidade de endebedamento e por iso quebraba o sistema. Que a especulación acadara os seus niveis máis altos posíbeis e que a burbulla estoupara. Partindo desta base, pensaba que as medidas para saír deste berenxenal no que estabamos metidos tiñan que percorrer vieiros ben diferentes dos que estivo a seguir a economía mundial nos últimos anos. Pois debe ser que non o entendín ben, porque non é así. Nen saída keynesiana, como pronosticaban algúns nos albores da crise; nen socialista, como puidemos soñar outros nos nosos maiores delirios de optimismo. O que temos son as mesmas receitas neoliberais de sempre. Baixar a cabeza diante do FMI, recortar salarios, abaratar o despedimento e privatizar os xa bastante maltreitos servizos públicos.\nO outro día lin unha nova en Xornal de Galicia que me deixou horrorizado: "As grandes fortunas galegas teñen 120 millóns en débeda pública". Parece ser que Amancio Ortega, Manuel Jove, Rosalía Mera e o resto de poderosos galegos andan a mercar os bonos que emite o Estado Español para pagar as súas débedas. É dicir, que non abonda con que o grande capital, culpábel directo da crise, non pague a súa metedura de zoca, senón que inda por riba esta xente saca tallada! Mentres os traballadores e traballadoras sofren unha reforma laboral e a conxelación das pensións, vemos como as grandes fortunas empregan as súas SICAVs (que sorprendentemente tributan moi baixo) para mercar a débeda que contrae o estado despois de aplicar as súas medidas antipopulares. Regular este tipo de sociedades de inversión para aumentar a súa cotización ou facer unha reforma fiscal progresista parecen ser ideas perigosas.\nFoto dunha urbanización feita pola Fadesa de Manuel Jove.\nUn exemplo do modelo polo que apostaba este señor antes da crise.\nTamén resulta sorprendente ver a reforma da Lei de Caixas. Se un dos motivos polo que estourou esta crise foi a política especulativa que seguiu o capital financiero...non sería lóxico regular este sector para evitar que isto volva a pasar? Non sei, se cadra estaba ben facer unha aposta pola banca pública, que poña en primeiro termo o progreso colectivo e non os beneficios rápidos. Ou blindar as caixas de aforros para evitar que recaian no vicio especulador e que se centren na función social que lles deu razón de ser. Pois non. Parece que isto tamén son ideas perigosas. Desde o goberno de ZP levan adiante unha reforma da lei estatal de caixas que permite a entrada de capital privado e a súa conversión pouco a pouco en bancos.\nEstes son os paradoxos da crise económica. Quen nos meteu nela álzase como voz autorizada para sacarnos e calquera intento de procurar unha saída progresista resulta ser extremista e utópica.\nPublicado por Duarte Romero Varela en 23:51 0 comentarios


Presentación do Rally Terra da Auga-Camiño de Santiago\nA directora de Turismo de Galicia, Nava Castro, destacou na presentación do Rally Terra da Auga-Camiño de Santiago a importancia desta proba deportiva de referencia que permitirá promocionar o Camiño de Santiago neste Xacobeo 21-22 e Galicia como destino turístico seguro. De feito, nesta edición que acollerá a comarca de Arzúa a próxima semana, cambia de apelido e pasa a denominarse Rally Terra da Auga-Camiño de Santiago, o que amosa unha aposta por promover o turismo da zona aproveitando a celebración do Ano Santo Dobre.\nNava Castro incidiu en que o deporte funciona como polo de atracción turística como neste caso, ao contar coa participación de pilotos de referencia ademais da implicación na súa organización do bicampeón de rallies, Luis Moya, que exerce como embaixador internacional da proba.\nAsí, engadiu que se demostra que a unión de deporte e turismo é unha combinación gañadora e que Galicia tamén é un destino preferente para o turismo deportivo con eventos de primeiro nivel. Este deporte, ademais, adaptase ao modelo turístico galego de calidade e sustentable ao celebrarse ao aire libre en espazos abertos e en contacto co territorio en tramos polos que pasa o Camiño de Santiago.


Sabela: un fenómeno social en galego - Nós Televisión\nSabela aspira durante a Gala desta noite a gañar a nova edición de «Operación Triunfo». Terá opcións de gañar malia non ser a favorita. Na mesma liña que mantivo ao longo do concurso televiviso, cantará en galego. Sobre o fenómeno social de Sabela quixemos conversar con seareiras e seareiros do programa en Compostela.\nArtigo anteriorBota a andar o Arquivo Dixital Valle Inclán\nSeguinte artigo“A Depuradora será máis barata, máis ecolóxica e podemos manter os fondos europeos”


Lete Lasa supervisa o remate das obras do circuíto de calistenia de Santa Comba, o pavillón deportivo de Curtis e a gaiola de lanzamentos de Ordes que xuntas suman máis de 120.000 euros | Deporte Galego\nLete Lasa supervisa o remate das obras do circuíto de calistenia de Santa Comba, o pavillón deportivo de Curtis e a gaiola de lanzamentos de Ordes que xuntas suman máis de 120.000 euros\nA provincia da Coruña vese beneficiada neste 2019 por obras que alcanzarán os 626.000 euros e nas que participará a Secretaría Xeral para o Deporte a través dunha achega de ao redor de medio millón de euros\nSanta Comba, Curtis e Ordes (A Coruña), 25 de novembro de 2019-. O secretario xeral para o Deporte, José Ramón Lete Lasa, comprobou no día de hoxe o estado final das obras levadas a cabo pola Xunta de Galicia nos concellos coruñeses de Santa Comba, Curtis e Ordes. Estas tres intervencións recentemente rematadas contaron cun investimento de máis de 120.000 euros, financiados integramente polo Goberno galego.\nEn primeira instancia, o secretario xeral dirixiuse ao Concello de Santa Comba onde comprobou o remate das obras do circuíto de calistenia no complexo deportivo municipal da Fontela e que contaron cun orzamento de 47.490,69 euros.\nPosteriormente dirixiuse a Curtis onde a Xunta de Galicia levou a cabo actuacións de adaptación dos vestiarios no pavillón polideportivo cun presuposto de 39.999,99 euros.\nPor último, o mandatario galego visitou a cidade deportiva de Vista Alegre, en Ordes, onde se construíu unha gaiola de lanzamentos de atletismo cun custo total de 32.787,33 euros. Grazas a esta actuación, a pista de atletismo de Ordes poderá albergar probas e campionatos federados desta modalidade tanto de ámbito autonómico como nacional, grazas ao certificado internacional co que conta.\nA Secretaría Xeral para o Deporte realiza unha aposta decidida neste 2019 polas infraestruturas deportivas. Nos orzamentos iniciais de 2018 destinábanse un total de 2.833.043 euros para a construción e a mellora das infraestruturas deportivas de Galicia Para o exercicio 2019, a Secretaría Xeral para o Deporte destina unha contía de 3.934.217 euros -un 40% máis que o destinado inicialmente en 2018-. En total, a provincia da Coruña vese beneficiada por obras que alcanzarán os 626.000 euros e nas que participará a Secretaría Xeral para o Deporte a través dunha achega de ao redor de medio millón de euros.


Concurso para a xestión do servizo de transporte municipal-Bus Urbano de Monforte | web Oficial do Concello de Monforte de Lemos\nConcurso para a xestión do servizo de transporte municipal-Bus Urbano de Monforte\nMonforte de Lemos, 7 de maio de 2019. O Alcalde de Monforte, José Tomé Roca, acompañado polo concelleiro de Servizos, José Luis Losada, compareceron hoxe en rolda de prensa para dar conta e informar dun acordo relevante da Xunta de Goberno municipal que se celebrou no día de onte, luns día 6 de maio, cumprindo cun compromiso do Equipo de Goberno de sacar adiante o concurso para a xestión do servizo de transporte municipal, máis coñecido como bus urbano.\nO alcalde salientou que “para nós, o transporte público forma parte da política social do goberno municipal, que aínda que polo tamaño da cidade non temos a obriga de dispoñer de autobús de transporte urbano, eu como Alcalde sempre tiven clara a vontade de manter e mellorar os servizos públicos ós monfortinos, como por exemplo o bus urbano.”\nMonforte é unha cidade moi extensa superficialmente, con distancias considerables entre algúns barrios e mesmo a periferia co resto da cidade, como poden ser as parroquias semiurbanas de Piñeira e de Ribasaltas, así como o Cemiterio, e por estes motivos entre outros, desde o goberno monfortino decidiuse manter e mellorar este servizo municipal de transporte como é o bus urbano.\nO rexedor local destacou asímesmo que “o actual servizo municipal leva en precario dende decembro de 2004, preto de 15 anos, cando quedou sen resolver un concurso que se levou a cabo naquel ano. Ó non ser resolto aquel concurso, o Concello de entón encargoulle en precario á empresa que actualmente presta o servizo, cun custe para o Concello de 67.620,40 euros.”\nNovo servicio de bus urbano, de carácter gratuíto\nPor este motivo, desde Equipo de Goberno pensouse que despois de case 15 anos en precario, é necesario sacar este servizo de transporte público a concurso público, para prestar este servizo dende a legalidade e cun vehículo que cumpra os requisitos necesarios para dar un bo servizo ós veciños e veciñas de Monforte.\nO novo servizo de bus urbano, deberá ter as características dun servizo moderno, accesible e adaptado, co fin de poder dar resposta ás necesidades de todas as persoas, incluídas as que teñan mobilidade reducida ou teñan algunha discapacidade.\nAdemais, dende o Equipo de Goberno quérese darlle ó novo servizo de transporte urbano, un marcado carácter social, por iso tomouse a decisión de que, cando entre en servizo o novo autobús de transporte municipal, será GRATUÍTO para todos os veciños e veciñas de Monforte. Deste xeito, o de Monforte sería un caso único caso en prestar un servizo municipal de transporte gratuíto para favorecer ós colectivos que máis o necesitan.\nEstes dous colectivos, como son os maiores e os xóvenes, son xeralmente os que teñen máis dificultades económicas, no caso dos maiores por ter en moitos casos pensións moi baixas, e no caso dos estudantes porque loxicamente carecen de ingresos propios.\nAdemais dos maiores e dos xóvenes, esta nova situación tamén beneficia loxicamente a outras persoas en situación de desemprego, persoas que sexan perceptores do RISGA, familias numerosas ou que perciben algún tipo de axuda económica de pequena contía.\n“En resumo”, apuntou o Alcalde “queremos que o autobús de transporte municipal cumpra un fin social e, ó mesmo tempo, axude a fomentar e a concienciar sobre o uso do transporte público, pasando a ser Monforte, unha cidade pioneira en transporte público gratuíto.”\nCaracterísticas do novo bus urbano de Monforte\nO novo contrato será de 10 anos e terá un custe de 79.345,59 euros por ano, aproximadamente uns 12.000 euros anuais más do que viña costando ata o de agora, pero cunha cuestión importante a ter en conta, como é que ó remate dos 10 anos de contrato o autobús pasa a ser propiedade do Concello.\nA vantaxe que terá esta circunstancia para o futuro, é que cando se faga un novo contrato, o servizo sairá máis barato debido a que xa non haberá que comprar o autobús porque a vida útil é superior ós 10 anos, e polo tanto non será necesario pagar a cuota de amortización do autobús.\nPara o novo servizo de autobús, deberá tratarse dun vehículo novo e que cumpra coas seguintes características:\nDeberá dispoñer de 25 prazas, 15 sentadas e 10 de pé, e para elo irá dotado das barras de subxección verticais e horizontais regulamentarias. Poderán aumentarse o número de prazas si así o ofertan como mellora as empresas que participen no concurso, e seralles tido en conta na valoración da súa oferta.\nContará con 2 prazas para persoas con mobilidade reducida, o que se denominan prazas PMR.\nTerá unha plataforma ou rampa de acceso para discapacitados.\nContará cun emisor de billetes mecánico que lle permita facilitar datos mensuais de viaxeiros ou de facturación se fose o caso no futuro, para coñecer o uso que fan deste servizo os cidadáns.\nLevará letreiros nunha pantalla dianteira con avisos ou anuncios que decida o Concello.\nO vehículo deberá levar incorporada unha pantalla de televisión informativa con datos facilitados polo Concello, para que os usuarios poidan saber a ruta, os horarios e incluso avisos ou mensaxes publicitarias e comerciais.\nEn caso de avaría ou reparacións de mantemento do autobús urbano, a empresa adxudicataria deberá comprometerse a contar cun vehículo de substitución, xa sexa propio ou alugado temporalmente, de modo que o servizo non se vexa interrompido.\nO novo autobús deberá ir provisto dun rótulo que o identifique como autobús de transporte urbano de viaxeiros de Monforte de Lemos.\nO servizo que se vai prestar o novo autobús será de luns a venres dende as 8 da mañá ata as 8 da tarde, de forma ininterrompida, e os sábados de 8 da mañá a 2 da tarde.\n“Con este acordo”, concluíu o Alcalde “a Xunta de Goberno da un paso importante para modernizar un servizo que se viña prestando dende fai moitos anos na nosa cidade, pero que na práctica nunca tivo un autobús axeitado para o transporte urbano, polo que cremos que vai ser unha mellora importante para os veciños e veciñas de Monforte”.\nO concurso será publicado este venres día 9 de maio no Perfil do Contratante e na Plataforma de Contratos do Sector Público do Ministerio de Hacienda, que será quen o publique no DOCE, que e o Boletín Oficial da Unión Europea. A partir da publicación no DOCE será cando as empresas interesadas poidan enviar as súas ofertas.\n© 2019 Concello de Monforte de Lemos


A Valedora do Pobo dispara as ameazas de hostilidade á Xunta por entorpecer o seu traballo - Praza Pública\nA Valedora, Fernández Galiño, entregou o informe anual ao presidente do Parlamento xunto coa súa adxunta, María Xosé Porteiro CC-BY-NC-SA Praza Pública\nSen chegar ao extremo de declarar “hostil” a ningunha administración, o que non fai desde 2007, a defensora da cidadanía remitiu o ano pasado ao Goberno galego un cento de advertencias desa posibilidade\nPara realizar o seu traballo de intermediación entre a cidadanía e as administracións a Valedora do Pobo adoita ter que pedir informes ou preguntar cuestións concretas a esas últimas que non sempre están pola labor de colaborar. Ante esas situacións a institución pode declarar “hostil e entorpecedora das súas funcións” a administración concreta que non atenda de xeito reiterado as súas peticións. Esa situación non se dá desde 2007 (daquela co Concello de Boiro), pero sen chegar a ese extremo existe a posibilidade de que a Valedora do Pobo advirta ou ameace con esa posibilidade, situación que se disparou nos últimos tempos na Xunta ata chegar a un cento de ocasións durante o ano pasado.\nAs crecentes reticencias da Xunta a colaborar co Valedor do Pobo aparecen reflectidas no informe anual sobre as actividades desa institución correspondente a 2018 que este martes presentou a nova titular do cargo, Dolores Fernández Galiño, no posto desde hai apenas dous meses tras a dimisión en diferido da súa antecesora, Milagros Otero, por facilitar un cargo a unha sobriña de Manuel Fraga. O informe presentado este martes reflicte polo tanto, e así o salientou a propia Valedora, a actividade na institución durante o mandato á fronte dela de Otero.\nAs áreas autonómicas de Educación e Cultura e Economía encabezan nos últimos anos o entorpecemento ás actuacións do Valedor do Pobo, que antes se concentraban en Sanidade\nSegundo o informe, o pasado ano o Valedor do Pobo tivo que chegar ao extremo de ameazar coa posibilidade de considerar hostil á administración por non atender as súas peticións nun total de cen veces no caso da Xunta de Galicia, coa Consellería de Economía á cabeza (38 ocasións), seguida da de Educación e Cultura (34 veces, sumadas as dúas áreas que foron divididas en dúas consellerías distintas en setembro de 2018). As cifras de 2018 permiten comprobar un aumento da falta de colaboración da Xunta nos últimos dous anos, situación que veñen encabezando as áreas de Educación e Cultura.\nEducación e Cultura tamén destacan no seguinte nivel de entorpecemento ás actuacións da Valedora, o de que a institución teña que reiterar as súas peticións ata en dúas ocasións antes de que a administración as atenda. Iso sucedeu o pasado ano en 52 ocasións nesas áreas e en 49 veces na de Economía. As cifras están lonxe das 131 reiteracións de peticións que chegou a facer o Valedor en 2015 á Consellería de Sanidade pero percíbese un aumento xeral na falta de colaboración do conxunto das consellerías.\nOs concellos de Triacastela, O Porriño e Mondariz foron ameazados en cinco ocasións cunha declaración de hostilidade por non colaborar coa Valedora\nA nivel municipal, en 2018 a ameaza de declarar hostil foi formulada polo Valedor do Pobo a tres concellos reiteradamente incumpridores nun total de 5 ocasións: Triacastela, O Porriño e Mondariz.\nPor outra banda, a nivel xeral o informe anual da institución reflicte un aumento do número de asuntos distintos tramitados polo Valedor ao tempo que un descenso do número de reclamantes ou expedientes distintos, o que pode deberse a un descenso no número de queixas formuladas de xeito idéntico e repetido en anos anteriores por integrantes duns mesmos colectivos afectados por un mesmo problema.\nEvolución do número de reclamacións e asuntos distintos analizados polo Valedor do Pobo nos últimos anos © Valedor do Pobo\nA Valedora salienta "a necesidade de habilitar medios para a execución forzosa" das resolucións da Comisión de Transparencia de Galicia cando estas non son atendidas polas administracións\nNo informe a Valedora tamén deixa constancia dos obstáculos das administracións non só ás súas xestións directas senón tamén á aplicación da Lei de Transparencia, coa negativa reiterada dalgunhas entidades a facilitar as informacións solicitadas pola cidadanía. Nese eido a institución salienta "a necesidade de habilitar medios para a execución forzosa" das resolucións da Comisión de Transparencia de Galicia cando estas reclaman que se facilite ao solicitante de transparencia a información pedida pero as administracións aínda así se negan a facelo.\nO compoñente persoal foi clave na principal controversia política no mandato de Milagros Otero como Valedora e tamén, segundo o Tribunal Superior, no caso que vén de provocar a súa dimisión en dous tempos. Búscase agora a quinta persoa para un posto cuxos dous últimos responsables afastaron da esfera de discreción e prestixio institucional que lograran os seus dous primeiros titulares


¿¿QUEN NOS MOVE??: mayo 2008\n¿¿QUEN NOS MOVE??\nUNHA PORTA Ó SENTIMENTO\nQuen nos move??\n"¿Quen nos move?" É un pequeno poemario que realicei fai uns anos e que decidin compartir aquí, para mostrar un anaco de reflexión, un anaco das inxustizas, alegrías, medos e infernos na nosa paradóxica sociedade.\nAlgúns dos poemas foron publicados do 2006 no 2º Caderno de Estudos Chairegos, grazas o Iescha(Instituto de Estudos Chairegos ). Ante todo, o meu agradecemento.\nNesa ocasión, parte das obras que hoxe ledes recollíanse no poemario "Soños e asfalto", creado especialmente para o libro.\nSe me permites unha recomendación, non leas todolos os poemas á vez.\nCada poema é un mundo. Un mundo que sempre vai estar ahí, se che gusta un poema, é mellor disfrutalo, leelo con calma, e soñar se é preciso.\nDedicate un tempo para pensar se cho pide o corpo, e un pouco máis tarde, ou quizáis outro día, continúa disfrutando da lectura.\nSe é a primeira vez que les poesía, le con calma.\nCada poema é un libro aberto, cada poema, unha novela que esconde o máximo climax detrás das verbas.\nSon relatos sobre a vida, sobre o mundo. Son relatos que tes que vivir ti.\n" ¿Quen nos move?" Naceu entre outras moitas cousas, por dous motivos:\n1- O sentimento.\nNon é imprescindible entender, desfruta das sensacións que te xeren os poemas. Ás veces estamos máis preocupados en ter, que en sentir.\n2- A reflexión.\nO mundo xira a velocidade infinita, sen embargo, deberiamos ser capaces de ter 5 minutos cada dia para parar, buscar ós sorrisos da xornada e ser agradecidos. As veces estamos máis preocupados en comprar, que en pensar.\n¿Quén nos move? ¿Qué nos move?\nNin todo o que nos din que é bo, é bo.\nNin todo o que nos din que é malo, é malo.\nPublicado por Quennosmove 0 comentarios\nEtiquetas: alberto mouriño, poesia social, Quen nos move\nA todos aqueles q subsisten\nbaixo a presión que afoga o aire.\nA tódolos que subsisten entre o asfalto,\nPor morrer soñando entre os fumes da cidade.\nA ti tamén.\nNacemos, medramos consumimos e morremos.\nE ninguén se ergue para rota-la máquina cara o inverso, cecáis porque vivimos sentados no sofá, onde dende a televisión nos informan da realidade que queren informar e da que nós queremos ver.\nConsumimos sen pensar, vivimos sen pensar e protexémonos do pensamento e da moral baixo a máxima: “A vida é para disfrutar”; e como para disfrutar todo serve, olvidamos que “o ermitaño quizáis non atopou a ledicia por que non tivo con quen compartila”, e presumimos ser felices na rutina na que estamos pechados.\nSomos bonecos de trapo nas mans dunha sociedade que se está encamiñando por si mesma cara a propia autodestrucción , unha sociedade violenta, racista, contaminada de falsas verdades e contaminante de ríos e mares, bosques e selvas; unha sociedade de tristeza onde nin sequera somos conscientes da tristeza que padecemos por intentar ser felices en lugar de procurar evita-lo sufrimento.\nCo fin de sermos felices sacamos do noso entorno, do medio natural todo e máis do que precisamos para ser felices, para poder consegui-la harmonía , porque olvidamos de que o medio somos nós e se destruimos o noso medio pronto ou xa comezaremos a destruirnos a nós mesmos.\nMans invisibles están a move-los fíos das nosas vidas pero non somos conscientes por non pensar ou por non querer pensar; mans invisibles están a crear necesidades en nós que non sabemos ou non queremos descartar porque seguro que nos fan a vida máis cómoda, aínda a prexuicio de nós mesmos; mans invisibles están a crear pensamentos e valores superfluos, o compás das modas, co fin de resolver as nosas necesidades de autorrealización; mans invisibles que moven fíos, átannos con complexos entramados sociais dos que non queremos ser protagonistas nin solucionadores; mans que moven fíos están a manexarnos como as máquinas que eles mesmos contrúen, como as máquinas autómatas nas que xa nos estamos convertindo; máquinas que non diferencian entre persoas e cousas , entre precio e valor, entre feitos e honor, entre ideais ( se queda algún) e realidade.\nSomos a raza dos animais do conformismo, a da apatía e a do cansancio, a do estrés e da rutina, a da monotonía...\nSomos mortos que camiñamos sen destiño sobre o asfalto, mortos que camiñan entre mortos, mortos que non sinten, mortos que comen pedras de cores; mortos que cren que seguen vivos....\nSomos animais sen soños.\nAnimais que non poden soñar\nAnimais que sen soños non saben\nO ben que nos fai o soñar.\nNon soñes que eu non te obrigo\nNon soñes nin penses nos soños\nMais na morte do teu pensamento\nNon soñes se non tes alento.\nE vai rodando a vida\nEntre os coches,\nentre as motos,\nsobre o duro e negro asfalto;\nrúa fría e solitaria.\nE baixo as rodas,\nA liberdade vai morrendo,\ne entre feroces\ndas xentes os pasos,\na rutina ven caendo.\nComo gotas de auga\nQue o caer estoupan\nQue o caer resaltan\nA sucia liña branca\nDe descontinuidade santa.\nE veloces os peóns\nO chan da súa vida\nO mesmo chan da súa vida\nO sempre igual e mesmo chan\nQue vai raiado\nQue vai quebrado\nBaixo as chancas do camiño\nbaixo as luces candelorias do destiño.\nE vai xirando a roda\nE vai movendo o mundo\nCoa súa inercia toda.\nSen embargo,(e duro o asfalto que leva a ningures)\nQue te leva sen control\nLonxe do fogar\nLonxe da vida\nQue desexas cando miras\nCando miras o horizonte\nCando miras entre os montes\nDe asfalto cubertos\nDe asfalto que naceu\nEntre os montes descubertos.\nE o rodicio da vida\nGalopa nas rodas\nSobre o duro\nSobre o negro\nSobre o inflexible e cruel\nChoran os tristes carballos\nAs súas follas caídas están\nPisadas por pés e cabalos\nUn neno recólleas coa man.\nEstá solo o cativo menudo\nA súa nai, xa non está ;\nAs súas roupas molladas de bágoas\nNas súas mans, as follas están.\nTeoría xeral da relatividade\nCando o branco sexa branco\nCando o negro sexa negro\nTodo tornará branco\nTodo tornara negro\nE o negro será branco\nE o branco será negro.\nLentamente as bágoas choran. Lentamente os tristes carballos.\nLentas as caricias,\nLentos os pasos no asfalto.\nLentamente, badaladas no ceo. Lentamente liturxia na Eirexa.\nLentas as apertas,\nLentamente, murmureos de morte. Lentamente choiva de inverno.\nLentamente a porta da Igrexa. Lentamente, a caixa nos hombros.\nLentamente, polo camposanto. Lentamente, os vivos detrás.\nLentas as bagoas caendo,\nLentamente rosarios que suben. Lentamente as frores no chan.\nLentas apertas de rabia,\nLentamente cadaleito na terra. Lentamente durmido xa esta.\nLentamente as bágoas caendo,\nLentos os pasos no asfalto...\nOs pasos no asfalto...\nPasos no asfalto...\nAsfalto... A morte.\nSe me volveras bicar\nCos teus beizos fríos\nCoas tùas bágoas frías.\nSe poidera ve-lo sol de maio\nCrecendo alén do ocaso.\nSe poidera escoita-las árbores,\nPequenas en flor na primavera\nSe poidera sulfata-las túas vides\nE enxugarme co viño da vida.\nSe poidera darlle unha aperta\n(de esperanza)a aquela muller encinta,\nrespirar e escoitar\npalpexa-lo corazón do meu amado.\nCos meus cabalos\ne o meu carro de buxo\npolo mundo iría dando apertas\ne bicos e agarimos\na vellos, nenos, bestas e frores....\nPero non podo, porque a morte…\nso pode matar.\nSoño soñados soños\nSoños ben soñados soño\nEntre as estrelas da noite\nEntre as ortigas dos montes,\nSoñador de soños son\nDe soñados incumpridos\nDe soñados desexados.\nDe soños invisibles\nQue por seren soños non se incumpren\nE por ser soñador\nO sono invádeme no leito\nInvádeme na vida\nE desexo de facer\nE desfacer soños soñados\nE ser de día\nE no día cumplí-los soñados soños\nPero a apatía\nInvádeme no leito\nInvádeme na vida.\nXa tañen as campás\nXira a vida\nIndiferente na terra\nRedobrando os corazóns\nViven nos cumios\nIndiferentes do chan...\nXacendo nos arcos.\nRoubados de soños\nÑúes agrios e angostos\nOperan as mentes\nÑúes angostos e agres\nEsperan a derrota:\nNegra, como non.\nAgre, por suposto.\nCalada e susurrante\nAplazado por interese.\nMovementos en contra\nPatriotas dos soños\nSen sangue son.\nBrilla o sol intempestivo e árido\nNo ceo seco e frío brilla,\nno inverno frío e permanente.\nEntre as cruces do camposanto\nA suor encharca as caixas\nEncharca os crisantemos\nQue podrecen xunto os cardos\nQue podrecen xunto os mortos;\nQue entrelazan as espiñas\nás portas do purgatorio\nE morrendo van os vivos,\nCruzando unha porta ó pasado,\nPasado o paso, futuro,\nPresente, pasado tristeiro\nFuturo, presente no escuro.\nEscapan galgos os cabalos\nBaixo a tempestade\nFría do inverno\nQue zoa nas crines\nMolladas do tempo.\nFuxen da liberdade,\nvida de sonos:\nerguidos e soñados.\n…Un campo aberto…\nE verde a herba\ne verdes os soños\nque brillan nun ceo\nde nubes de soños\nLuxadas, rotas, pernas quebradas\nRaíces sen ritmo, raíces cravadas\nAs mortes soñadas dos corpos ferintes\nA ialma sen vida dos mortos vivintes\nSon vidas sen ritmo, son vidas marcadas\nEntre as raias que o sol esgrime\nErgueito sobre os tellados\nO mundo cos meus ollos\nDe soños agardados\nEntre as oblicuas\nE verticáis caendo\nSombras de luz reflexadas\nNunha parede de raias\nDe cables maqueadas\nMiras coma min a unha morta e inerte parede\nOnde nunca pasa nada.\nTranquilos repousan os mortos\nBaixo as cruces cravadas na terra\nDebaixo das pedras inscritas\nUn corpo se morre, berra, berra...\n¡Escoita o silencio!\n-non podo, non hai.\nCerro os ollos\nInvadindo o espacio das tebras\nDas nebulosas tolemias.\nXa non hai\nNo rincón máis oscuro,\nagochado, estou perdido.\nBuscando o silencio...\nCamiño entre as rochas\nNon máis ruido\nDo que podo escoitar.\nPero sempre hai ruido\nQue calan o silencio...\nbuscando o silencio\nCamiño nas tebras\nde sons ruidosos,\nagochándome no meu\nbusco o silencio...\ne coa forza das mans\npecho o ruido\ne busco o silencio...\nbusco o silencio…\nSó quedan pedras\nE no medio do monte cen casas,\nE no medio da fraga chimeneas,\nE no medio da aira mil mortos;\nE debaixo das pedras cen moscas,\nE debaixo das moscas cen herbas,\nE debaixo das herbas, mil terras\n¡¡¡¡¡¡e pensar que debaixo da néboa hai vida!!!!\nHai unha muller diante do espello.\nSoa e espida.\nMove os brazos, as mans pola cara.\nMírase na escura silueta do espello\nMírase a través do trasluz cristal.\nHai unha muller que chora no espello.\nAs bágoas esvaran no frío espectral.\nNo espello, as peles tiritan co frío;\nAs luces, sen luz.\nsoa e espida,\no xeo tirita na pel.\nNo cumio do espello\nNo cumio do espello.\nNunha rúa solitaria,\nCamiño morto pétreo.\nNunha rúa noctámbula,\nDirecto o meu leito,\ncoitelos no peito.\nSentados esperando a morte,\nSentados esperando a unha morte,\nQue non chega.\nAchegamos moribundos sentimentos\nQue aploman o loito da vida\nQue semellan Santos.\nVida nun mundo de mortos,\nMortos que choran na rúa\nBaixo as bagoas dos anxos que choran;\nE na gris goteira\nQue aplasta constante o asfalto,\nOs socráticos doutores\nMarcan o ritmo da vida\nMarcan da morte o compás.\nUn corazón que non para\nunha chama que ilumina.\nUn neno que as frores descobre\nO cadaleito de frores se cobre\nDe bágoas, apertas e cores\nFinada nun moble\nÓ morto que recorde\noutra vida ou outra morte.\nMANIFESTO DO SOÑADOR\nSon turbios os cristáis da habitación. Entra a claridade mais a luz disipase entre as bágoas condensadas na xanela. Fóra, vida, movemento...cecais ledicia. Dentro, ferro, tristeza, soedade, madeira podre e vella, que non antiga.\nXeométrico, racional, preciso, organizado é o mundo no que viven os nosos ideais; cecáis as formas cuadráticas e ortogonais encerran ás emocións e ós sentidos; cecáis...xa non queden sentimentos...¡nin ideais!; cecáis sexamos meros obxectos na busca doutros obxectos, na búsqueda do ferro, da madeira, do ouro que semella brillante.\nCecáis os altos muros enladrillen os nosos ideais, aqueles incendiarios doutrora, aqueles polos que moitos corpos con caras sen nome que morren a diario.\nHoxe xa non morremos...porque vivimos no mundo dos mortos.\n¿Seremos feras, instintos homoxéneos sen alma e sen senso?\n- Creo que non.\n¿$omo$ robot$ $ilenciadoS pola$ ma$a$?\nCando todos se senten...ERGUEDEVOS se credes que é preciso.\nCambiade o rumbo das vosas vidas cando pensedes que xan non queda rumbo.\nPorque se non vivimos, se non somos conscientes de ser nós mesmos, non lograremos escoitar ó noso corazón e deixarnos arrastrar cara os nosos soños.\nDisfrutemos a natureza en lugar de destruir\nas verdes herbas e o doce sabor das frores nun campo tranquilo.\nOu nun ceo azul onde brilla un sol amarelo pincelado con cirros crepusculares\nREVIVIDE os vosos soños .\nSe non soñamos, se non vivimos, seremos obxectos, un sofá nun salón rodeado de caixas con imaxes.\nCando te canses, PARA; deixa que o mundo corra inerte mentras ti pechas os ollos para facer realidade os teus soños.\nDESPERTA!¡Non morras no asfalto!\n..............non morras no asfalto............\n"¿Quen nos move?" É un proxecto ideoloxico de Alberto Mouriño Castro ( MOU )\nPara calquera cousiña que precises (dúbidas, críticas, consellos, axuda, lectura publica de poemas, etc) non dubides en poñerte en contacto conmigo.\nGrazas a todos pola vosa visita\npersoas xa leron "¿Quen nos move?"


Os defensores da terra buscan apoios en Bruxelas\nPolítica • 10/12/2014\nAs grandes infraestruturas, a especulación urbanística, os proxectos mineiros... son moitos os proxectos que afectan ao territorio galego e que levan a que asociacións e colectivos se mobilicen na súa defensa. Co gallo de facerse oír en Europa e convidados pola parlamentaria de AGE, Lidia Senra membros da Plataforma en contra da autovía falarán no Parlamento Europeo para explicar como afectaría esta obra ao noso concello.\nA iniciativa, promovida dende Alternativa Galega de Esquerdas, pretende levar a Bruxelas as diferentes formas de acaparamento da terra en Galicia e dar a coñecer as loitas que en diferentes puntos do país se están levando adiante para impedir a apropiación das terras e dos montes por empresas de todo tipo ou para grandes infraestructuras pensadas en función dos seus intereses. A actividade en sí será un encontro no que persoas dos diferentes colectivos farán unha breve exposición na que explicaran como afecta o proxecto contra o que están loitando sobre a terra ou os montes.\nEntres os convidados atopamos a Lolo Nantes e Bea Fervenza, da Plataforma cidadá contra a autovía quen defenderán a necesidade de paralizar "proxectos de infraestruturas ruinosas" e de que os gobernos comecen a apostar por proxectos de mobilidade sostible que non desmembre o territorio.\nUnha iniciativa cuxa utilidade para Bea Fervenza é indiscutible, xa que serve "para que se escoite a nosa voz e que tamén en Europa sexan conscientes da necesidade de paralizar proxectos que non son necesarios nin demandados".\nFervenza lembra que proxectos como a A-59 atópanse paralizados pola falta de orzamento pero que é necesario non baixar a garda e seguir alertando da súa inutilidade "porque sabemos que o proxecto podería retomarse en canto haxa presuposto".\nAs xornadas contarán con representantes dos colectivos que se opoñen a proxectos mineiros como Corcoesto, Triacastela, A Terra Cha, A Limia ou O Caurel. Mañá xoves será a quenda dos veciños de Cabral quen falarán da especulación urbanística, falarase dos parque eólicos, dos cambios nos montes veciñais en man común e das grandes infraestruturas, tema este último que correrá a cargo dos representantes redondeláns.\nLolo Nantes Plataforma contra a autovía\nEntende imprescindible paralizar proxectos de gransdes infraestruturas\nBea Fervenza Plataforma\nAplaude este tipo de iniciativas que permiten chegar a Europa\nFuturo da A-59\nEntende que dependerá en gran medida da evolución económica


O Congreso autoriza prolongar o estado de alarma dúas semanas máis - NH Diario\nInicio España O Congreso autoriza prolongar o estado de alarma dúas semanas máis\nO Congreso autoriza prolongar o estado de alarma dúas semanas máis\nDuelo e tensión no Congreso dos Deputados español nunha sesión na que se autorizou a prórroga do Estado de alarma (e con ela a corentena) ata o próximo 26 de abril e que comezou cun minuto de silencio en memoria das vítimas da COVID-19. Tras sumar este xoves 683 mortos máis, o total de falecidos pola pandemia en España elévase a 15.238.\n“España alcanzou o pico de máxima tensión desta emerxencia e desde hai uns días comezamos a oblear a curva de contaxios. Se o ascenso foi duro, non será menos duro o descenso, que encerra ademais perigos novos que imos ter que sortear entre todos”, afirmou o presidente do Goberno, Pedro Sánchez, ante a cámara. Sánchez convocou a semana que vén aos partidos políticos para alcanzar uns novos pactos da Moncloa, un amplo acordo de reconstrución nacional.\nDáse por feito que haberá unha nova prórroga da corentena. Por vez primeira en moitas décadas, UNICEF enviou axuda humanitaria a España: test de detección, desinfectantes, máscaras e EPis, os equipos de protección para o persoal sanitario. Tamén mostrou a súa solidariedade cos traballadores dos hospitais o club de fútbol Vilarreal, que lles está ofrecendo comidas gratuítas a diario.\nArtigo anteriorTráfico impón unha media de 700 denuncias á semana en Galicia\nArtigo seguinteO Eurogrupo acorda mobilizar 500.000 millóns para atallar a crise do Covid-19


---- Inicio ---- Consellos Parroquiais Documentación Axenda Caixa de suxestións Imaxes\nXuntanza do Consello Parroquial de Noicela-Rebordelos\nXoves 28 de marzo do 2019 20.30 horas - Centro Social de Imende\nReunión do Consello Parroquial de Oza\nMércores 27 de marzo do 2019 20.30 horas - Centro Social de Oza\nXuntanza do Consello Parroquial de Entrecruces\nMartes 26 de marzo do 2019 20.30 horas - Local social de Entrecruces\nXuntanza do Consello Parroquial de Verdillo\nVenres 22 de marzo do 2019 20.30 horas - Centro Social de Berdillo\nXoves 21 de marzo do 2019 20.30 horas - Local social de Aldemunde\nXuntanza do Consello Parroquial de Sofán\nXoves 14 de marzo do 2019 20.30 horas - Centro Social de Sofán\nReunión do Consello Parroquial de Vilela\nMércores 13 de marzo do 2019 20.30 horas - Centro social de Vilela\nXuntanza do Consello Parroquial de Razo\nXoves 28 de febreiro do 2019 20.30 horas - Local social de Razo\nXuntanza do Consello Parroquial de Goiáns\nMércores 27 de febreiro do 2019 20.30 horas - Escola de Goiáns\nXuntanza do Consello Parroquial de Ardaña\nXoves 21 de febreiro do 2019 20.30 horas - Centro social de Ardaña\nXuntanza do Consello Parroquial de Rus\nMércores 20 de febreiro do 2019 20.30 horas - Centro Social de Ramil\nXuntanza do Consello Parroquial de Lema\nVenres 15 de febreiro do 2019 20.30 horas - Local social de Lema\nXuntanza do Consello Parroquial de Artes\nXoves 14 de febreiro do 2019 20.30 horas - Escola de Artes\nReunión do Consello Parroquial de Sísamo\nXoves 7 de febreiro do 2019 20.30 horas - Centro Social de Sísamo\nXuntanza do Consello Parroquial de Cances\nMércores 6 de febreiro do 2019 20.30 horas - Centro Social de Cances\nXuntanza do Consello Parroquial de Bértoa\nMércores 30 de xaneiro do 2019 19.30 horas - Local social de Bértoa\nXuntanza do Consello Parroquial de Rebordelos\nXoves 1 de marzo do 2018 20.30 horas - Antiga escola de Noicela\nCarballo na Memoria chega á parroquia de Rebordelos\nXoves 23 de novembro do 2017 20.30 horas - Antiga escola de Noicela\nXuntanza do Consello Parroquial de Sísamo\nXoves 16 de novembro do 2017 20.30 horas - Centro Social de Sísamo\nReunión do Consello Parroquial de Goiáns\nMércores 21 de xuño do 2017 20.30 horas - Escola de Goiáns\nReunión do Consello Parroquial de Rus\nXoves 15 de xuño do 2017 20.30 horas - Local social de Ramil\nReunión do Consello Parroquial de Berdillo\nMércores 7 de xuño do 2017 20.30 horas - Centro Social de Berdillo\nReunión do Consello Parroquial de Aldemunde\nXoves 6 de abril do 2017 20.30 horas - Escola de Aldemunde\nReunión do Consello Parroquial de Razo\nMartes 4 de abril do 2017 20.30 horas - Local social de Razo\nReunión do Consello Parroquial de Bértoa\nMércores 29 de marzo do 2017 20.30 horas - Local social de Bértoa\nReunión do Consello Parroquial de Rebordelos\nXoves 23 de marzo do 2017 20.30 horas - Escola\nReunión do Consello Parroquial de Cances\nMartes 21 de marzo do 2017 20.30 horas - Centro Social de Cances\nReunión do Consello Parroquial de Lema\nVenres 17 de marzo do 2017 21.00 horas - Escola de Lema\nReunión do Consello Parroquial de Noicela\nMércores 15 de marzo do 2017 20.30 horas - Centro Social de Imende\nReunión do Consello Parroquial de Entrecruces\nXoves 9 de marzo do 2017 20.30 horas - Escola de Entrecruces\nReunión do Consello Parroquial de Artes\nMércores 8 de marzo do 2017 20.30 horas - Escola das Pallas\nVenres 3 de marzo do 2017 20.30 horas - Centro Social de Berdillo\nXoves 2 de marzo do 2017 20.30 horas - Escola de Goiáns\nReunión do Consello Parroquial de Sofán\nXoves 23 de febreiro do 2017 20.30 horas - Centro Social de Sofán\nMércores 15 de febreiro do 2017 20.30 horas - Centro Social de Sísamo\nXuntanza en Vilela para rematar co proceso de constitución dos Consellos Parroquiais\nVenres 2 de decembro do 2016 Escola de Vilela - 20.30 h.\nXuntanza en Bértoa para avanzar na constitución dos Consellos Parroquiais\nMartes 29 de novembro do 2016 Escola de Mirón - 20.30 h.\nXuntanza en Razo para avanzar na constitución dos Consellos Parroquiais\nVenres 25 de novembro do 2016 Escola de Razo - 20.30 h.\nXuntanza en Aldemunde para avanzar na constitución dos Consellos Parroquiais\nMércores 23 de novembro do 2016 Escola de Aldemunde - 20.30 h.\nXuntanza en Rebordelos para avanzar na constitución dos Consellos Parroquiais\nMartes 22 de novembro do 2016 Escola de Noicela - 20.30 h.\nXuntanza en Cances para avanzar na constitución dos Consellos Parroquiais\nVenres 18 de novembro do 2016 Local Social - 20.30 h.\nXuntanza en Noicela para avanzar na constitución dos Consellos Parroquiais\nMércores 16 de novembro do 2016 Local Social de Imende - 20.30 h.\nXuntanza en Lema para avanzar na constitución dos Consellos Parroquiais\nMartes 15 de novembro do 2016 Escola Unitaria - 20.30 h.\nXuntanza en Artes para avanzar na constitución dos Consellos Parroquiais\nVenres 11 de novembro do 2016 Artes - 20.30 h.\nXuntanza en Entrecruces para avanzar na constitución dos Consellos Parroquiais\nMartes 8 de novembro do 2016 Escola de Entrecruces - 20.30 h.\nXuntanza en Berdillo para avanzar na constitución dos Consellos Parroquiais\nVenres 4 de novembro do 2016 Local Social de Berdillo - 20.30 h.\nXuntanza en Goiáns para avanzar na constitución dos Consellos Parroquiais\nXoves 3 de novembro do 2016 Goiáns - 20.30 h.\nXuntanza en Sofán para avanzar na constitución dos Consellos Parroquiais\nMércores 26 de outubro do 2016 Centro Social - 20.30 h.\nXuntanza en Sísamo para avanzar na constitución dos Consellos Parroquiais\nMartes 18 de outubro do 2016 Centro Social - 20.30 h.\nXuntanza en Rus para avanzar na constitución dos Consellos Parroquiais\nMartes 11 de outubro do 2016 Teleclub de Ramil - 20.30 h.\nXuntanza en Oza para avanzar na constitución dos Consellos Parroquiais\nXoves 6 de outubro do 2016 Centro Social de Oza - 20.30 h.\nXuntanza en Ardaña para avanzar na constitución dos Consellos Parroquiais\nMércores 5 de outubro do 2016 Escola de Gontade - 20.30 h.\nXuntanza do grupo impulsor para avanzar na constitución dos Consellos Parroquiais de Carballo\nXoves 8 de setembro do 2016 Fórum Carballo - 20.30h.\nXuntanza de voceiros municipais para falar da constitución dos Consellos Parroquiais\nLuns 5 de setembro do 2016 Casa do Concello - 9.00 h.\nXuntanza coa veciñanza e as asociacións para avanzar na constitución dos Consellos Parroquiais\nXoves 26 de maio do 2016 Fórum Carballo - 20.30h.\nXoves 19 de maio do 2016 Fórum Carballo - 20.30h.\nXuntanza coa veciñanza e as asociacións para explicar o funcionamento do Regulamento de Participación Cidadá\nXoves 5 de maio do 2016 Fórum Carballo - 20.30h.


Ningbo Hilectro Power Technology Co, Ltd é a principal empresa de Haití Drive, que está especializada na fabricación de empilhadeira eléctrica, empilhadeira, vehículo paisaxe, golfcart etc. A empresa está unirse á filosofía do Grupo haitiano "de alta calidade, alta eficiencia e enerxía salvar ", e co obxectivo de ofrecer os mellores produtos de clase para os clientes.\nA empresa está situada na zona industrial de Beilun que é un dos maiores portos de todo o mundo. A área das fábricas está cubrindo 110 metros cadrados thous. Powered varias liñas de produción, cuxa capacidade anual é de máis de 10 thous conxuntos de empilhadeiras, a empresa ten o centro de proba avanzado, á vez.\nReunirse cos supervisores profesionais, a empresa ten un equipo de I + D de punta. Ao combinar a experiencia doméstico e no exterior, o equipo é mellorar a calidade das carretas de forma continua, e tratando de ser clasificado entre os principais provedores do sector.


Corpo trans – Sectores de fogo\nPóndome a matar xente pretendían tirarme do xenio e que o metese debaixo dos pés para asegurar a supervivencia de nós todas.\nSabíase que o meu corpo trans era o corpo da Merla.\nAo romper o día da nonaxésima sexta xornada de convalecencia logo da intervención, acordei no leito envolta nunhas sabas de liño que tiñan bastantes buratos.\nAqueles lenzois sen casamento levaban as iniciais de enxoval bordadas con faltas de ortografía.\nApalpei o corpo buscando recoñecer os meus membros. Agarimei os peitos. Acariñei a vulva ata o clímax para comprobar que o vínculo entre o meu corpo e a miña actividade neuronal formaba unha correspondencia biunívoca.


Procedemento de concesión dunha prestación económica de carácter periódico e temporal que pretende dar resposta ás situacións de vulnerabilidade ou exclusión social de carácter temporal e outórgase como apoio aos procesos de inclusión coa finalidade de lograr a mellora persoal e social da persoa beneficiaria e da súa unidade familiar. Ten carácter subsidiario e incompatible coa renda de inclusión social de Galicia (RISGA).\nPersoas cuxos recursos económicos resulten insuficientes para facer fronte a gastos específicos de carácter ordinario, co fin de previr, evitar ou paliar situacións de exclusión social.\nCopia auténtica do DNI, NIE ou pasaporte de todos os membros da unidade familiar que o posúan.\nCopia auténtica do Libro de familia ou documentos acreditativos de acollemento ou tutela.\nCopia auténtica da resolución denegatoria da RISGA, ou prestación autonómica que a substitúa, de ser o caso.\nA acreditación dos ingresos de todas as persoas integrantes da unidade familiar, incluíndo retribucións, rendas, prestacións, axudas, subsidios ou calquera outro ingreso.\nCertificado de titularidade de conta bancaria na que deba efectuarse o ingreso, de ser o caso.\nCalquera outra documentación que se considere necesaria para acreditar que a persoa solicitante se encontra en situación ou risco de exclusión social, con dificultades para a cobertura das necesidades básicas, e que reúne os requisitos establecidos nesta ordenanza para a obtención da renda social municipal. Esta documentación poderá consistir nunha declaración xurada ou nalgún dos documentos que se indican de seguido a título de exemplo:\n1) No caso de ser vítima de violencia de xénero, a acreditación da súa condición nos termos sinalados polo artigo 5 da Lei 11/2007, de 27 de xullo, galega para a prevención e o tratamento integral da violencia de xénero.\n2) No caso das persoas refuxiadas, a acreditación de ter recoñecida tal condición polo organismo competente da Administración xeral do estado, ou no caso de non dispoñer deste recoñecemento, a autorización de permanencia en España por razóns humanitarias ou de interese social.\n3) En caso de separación, divorcio, nulidade matrimonial ou cancelación da unión de feito:\na) Unha copia da sentenza, convenio regulador ou, no caso de ruptura da unión de feito, o certificado do rexistro correspondente acreditativo da cancelación da inscrición da unión.\nb) Os xustificantes das achegas económicas establecidas na sentenza e convenio regulador ou, na súa falta, denuncia por incumprimento de sentenza ou demanda de execución.\n4) O certificado de discapacidade no caso de que a persoa solicitante ou calquera das persoas integrantes da unidade de convivencia teñan recoñecida a condición de persoa con discapacidade.\n5) No caso de persoas menores de 18 anos orfos de pai e nai sen dereito a prestación, os documentos acreditativos desta situación.\n6) No caso de residir en vivenda propia con préstamo hipotecario, achegarase a copia do documento soporte do préstamo hipotecario (escritura notarial ou documento bancario) e o xustificante da última cota do préstamo hipotecario, de ser o caso.\n7) O extracto de movementos de todas as contas bancarias de todas as persoas que integran a unidade familiar correspondente aos doce meses inmediatamente anteriores á data de presentación da solicitude.\n8) En caso de residir nunha vivenda alugada, unha copia do contrato de arrendamento en vigor, que non poderá ser de duración inferior a 6 meses, e o último recibo do alugueiro, de ser o caso.\n9) En caso de residir nun establecemento hostaleiro, pensión ou casa particular en réxime de pensión, a copia cotexada da factura correspondente.\n10) No caso de padecer enfermidade, informe médico emitido polo sistema público de saúde que acredite tal circunstancia.\nPode descargar o formulario no seguinte enlace\n06 Ordenanza reguladora da renda social municipal


LAGOA DE CARREGAL - Asociación Naturalista "Baixo Miño" (ANABAM)\nCorrección: Manuel A. Pombal Diego\nGRAVEIRA DE FORCADELA (TOMIÑO)\nUNHA OPORTUNIDADE ESTRAGADA\nNos traballos de campo levados a cabo polos membros de ANABAM ao longo de varios anos -dende o 1991- fixemos numerosas visitas a unha antiga explotación de áridos situada a carón da estrada Tui-A Guarda, na parroquia de Forcadela. Xa levaba algúns anos abandonada, ata tal punto que se establecera nela unha pequena e incipiente comunidade de flora e fauna que aproveitaba as pequenas charcas para ir medrando. Podían verse espadanas, iris, xuncos... e algún que outro pato real, mergullóns pequenos, cobras de auga, etc. Pero tamén, de cando en vez, producíanse verquidos ilegalmente. Podían verse amoreados refugallos de todo tipo, dende escombros de obra ata restos de invernadoiros, rodas de vehículos, latas de herbicidas...\nIsto, dende logo, preocupábanos moitísimo. Así que comezamos a interesarnos seriamente por este pequeno espazo propóndonos, como meta, o da súa recuperación e posta en valor. Naquela había axudas europeas ás que podiamos acceder. O primeiro que fixemos foi ir ao Concello para saber dos propietarios do terreo. Alí dixéronos que eran terreos municipais. Falamos entón co Alcalde. Espuxémoslle a idea do que queriamos facer. A medida que traballabamos neste asunto vimos que había máis interlocutores relacionados con ese terreo. Fomos falando con todos eles: co Presidente da Comunidade de Montes de Amorín; co presidente da Sociedade de Caza "A Tomiñesa"; con algúns veciños...\nCARACTERÍSTICAS DA ZONA\nSuperficie: algo máis de 3 hectáreas.\nPerímetro: preto de 800 metros.\nUbicación: á dereita da bifurcación entre a estrada "vella" e a "nova" dirección Tui-Tomiño.\nEntorno: Norte e oeste: fundamentalmente piñeiral. Leste, parcialmente piñeiral\ne fincas de cultivo. Sur: estrada Tui-A Guarda\nRegato anexo: regato do Hospital.\nUso no ano 1993: ningún.\nPROXECTO DE RECUPERACIÓN E POSTA EN VALOR\nDadas as características da parcela, e das observacións realizadas ao longo de varios anos, consideramos que era un bo lugar para tratar de transformar este espazo degradado nunha pequena "área natural" que acollese, en mellores condicións, ás especies que estaban a utilizala evitando, ademais, o paulatino recheo e contaminación da zona. Comezamos a deseñar o proxecto e a preparar a solicitude de cesión por parte do concello tomiñés a ANABAM durante uns anos. Unha vez asinado o convenio, presentamos a correspondente solicitude de subvención ao CEDER.\nTal e como se observa nos planos, a lagoa contaría con dous observatorios de aves, un situado ao norte e outro ao oeste, que estarían elevados sobre un muro construído coa grava extraída do que sería a lagoa propiamente dita. Cara ao sur habería un pequeno bosque de ribeira formado por amieiros e salgueiros. A continuación, unha pradeiría de xuncos así como un canaveiral de carrizo. A auga sería subministrada por unha acequia que discorre a carón do que sería a lagoa, que xa existía, procedente do río Hospital. Contaría tamén cun pequeno aparcadoiro.\nASINADO O DOCUMENTO CO CONCELLO TOMIÑÉS\nA Comisión de Goberno do 15 de febreiro de 1993 acorda por unanimidade subscribir o convenio de cesión do terreo por un tempo mínimo de cinco anos, prorrogables nun futuro acordo entre as dúas partes (Concello e ANABAM).\nO 18 de outubro de 1993, asínase o convenio no que se expón o obxecto do mesmo; as razóns que motivan este e a súa finalidade: función educativa ambiental, función científica, actividade de ocio e función turística.\nUnha vez cumpridos todos os requisitos, asinamos o convenio co Concello de Tomiño, de tal xeito que os cinco primeiros anos ANABAM xestionaría directamente a zona e, nos cinco anos seguintes, sería creada unha Xunta Reitora do seguinte xeito: Presidente: Alcalde do Concello de Tomiño; Director-conservador: membro de ANABAM; dous vocais concelleiros do Concello de Tomiño, designados polo pleno do mesmo; un vocal designado pola Consellería de Agricultura e Montes da Xunta de Galicia e un vocal designado por ANABAM.\nCo fin de facer un cálculo estimado do que podería custar todo o proxecto, falamos con Hormigones Val Miñor, que estaba a poucos metros da gravera para que nos dese un presuposto do movemento de terras. Tamén tiñamos referencia do custe dos observatorios. Feitas as contas o presuposto estimado era duns 16.300.000 pesetas (aproximadamente 162.000 euros). Redactamos a solicitude de subvención que presentamos ao Centro de Desenvolvemento Rural do Baixo Miño (CEDER), dentro da denominada "Iniciativa Leader" da Comunidade Europea. O proxecto debeu parecer interesante porque foi subvencionado co 100%.\nACORDO CO CONCELLO DE TOMIÑO\nCon data 22 de maio de 1993 e para optar con tempo suficiente ás subvencións do CEDER, presentamos un escrito de urxencia no concello dirixido ao Alcalde, naquela José Luis Fernández Lorenzo, dándolle conta do que queriamos facer e solicitando asinar entre as dúas entidades "...convenio de cooperación entre o Concello de Tomiño e ANABAM no senso de que por parte dese concello se lle ceda a ANABAM, por espazo de dez anos, a mencionada parcela".\nNa Comisión de Goberno dese mesmo día, 22 de maio de 1993, o alcalde da conta do mesmo sinalando "...se recoge que la creación de esta zona húmeda contribuiría a la conservación de un enclave natural importante, a la vez que potenciaría una mejor educación ambiental y contribuiría al desarrollo del turismo rural". A Comisión de Goberno acorda proceder ao estudo da citada proposta se ben mantería a titularidade e dispoñibilidade da citada propiedade.\nENTREVISTA COA XUNTA XESTORA DE MONTES EN MAN COMÚN DE FORCADELA\nO 30 de agosto de 1993, logo de varios intentos, conseguimos reunirnos cos dous veciños representantes da Xunta Xestora (Eloy e Benito). Entregamos unha copia do proxecto. Lle explicamos que unha vez consolidada a lagoa, en dous ou tres anos, xa deixariamos todo en mans deles. Lles parece interesante o proxecto e parece que todo ía marchar ben.\n12 setembro 1993: Reunímonos de novo cos dous veciños. Comunícannos que non van permitir que se faga nada no terreo, segundo acordo da Asemblea. Solicitamos que na vindeira xuntanza da mesma nos deixen asistir para explicar o proxecto. Néganse rotundamente.\nAo longo deste tempo, dende o ano 1991 ata 1994, levamos a cabo numerosas xestións: Asesoría Xurídica da delegación de Agricultura de Pontevedra, Presidente da Comunidade de Montes en Man Común de Amorín; Alcalde de Tomiño; Xerente do CEDER e cos dous veciños opositores, entre outros representantes de diversas entidades.\n23 de novembro 1993, asinamos o convenio de Cesión co Concello de Tomiño.\n27 de novembro, poñemos denuncia no Cuartel da garda Civil de Tomiño e no Xulgado de Tui contra tres veciños de Forcadela por movemento de terra nunha parcela que nos foi cedida e por ameazas a membros de ANABAM.\n13 de decembro, mantemos unha xuntanza coa Sociedade de caza "A Tomiñesa" para explicarlles o proxecto. Parécelles interesante e positivo o mesmo. Están dispostos a deixar un tramo de seguridade duns cen metros.\nMaqueta nunha exposición de natureza realizada\nno Centro Cultural da Guarda, organizada por ANABAM.\nFoto: Antón Ferreira Lorenzo\nAUMENTAN OS PROBLEMAS\nA partir dese momento e encabezados polos dous veciños de Forcadela, de ideas políticas contrarias ao rexedor, comezan a torpedear o proxecto. Logo da primeira reunión con eles, na que amosaron unha actitude favorable, non tardaron en mudar de opinión ata o punto de non querer saber nada do proxecto, comenzando unha campaña de intoxicación na que tamén incluiron insultos e ameazas contra os membros de ANABAM.\nDous foron os motivos do rexeitamento: 1º/ Teñen que ver coas ideas políticas contrarias entre o grupo de Goberno e eles. 2º/ que reclaman como da parroquia os terreos onde queremos construír a lagoa. Informámoslle que nós o único que queremos é recuperar unha zona, que mesmo sería positivo para Forcadela xa que podería xerar que se achegaran persoas e, deste xeito, favorecer algún tipo de comercio relacionado coa lagoa. Diante do panorama que se presenta, construímos unha maqueta e varios paneis informativos que expoñemos durante uns días na entrada do concello tomiñés. Tamén convocamos a tódolos veciños de Forcadela a unha charla informativa (1 de abril, venres santo, 12 da mañá, na Casa de Cultura) para clarexar a situación e de que tódolos interesados poidan plantexar as dúbidas que teñan ao respecto.\nMaqueta construída polo socio Luis Dorado Senra,\nque sería exposta na entrada do Concello de Tomiño\nnos días previos á charla informativa que se ía\ndar no Casa da Culturade Tomiño.\nFoto: Luis Dorado Senra\nChega o día da charla e instalamos a maqueta na entrada. Asisten unhas 40 persoas, convocadas, na súa maioría, polos dous veciños que mobilizan aos seus afíns. Cando estabamos a iniciar a charla saudando aos presentes, un dos promotores da oposición non dubida en interrompernos comezando a súa intervención cun claro rexeitamento ao proxecto, pondo de manifesto que baixo ningún modo ían permitir a nosa intervención na graveira e que nos ateramos ás consecuencias, etc., etc. Os asistentes ademais de apoialos comezaron a lanzar improperios contra nós. Unicamente dúas señoras que tiñan propiedades nos límites da futura charca mostráronse a favor do proxecto e nos apoiaban. Non puidemos falar. Cando iamos facelo, tódalas persoas asistentes levantáronse e marcharon, deixándonos coa palabra na boca, como se adoita dicir. Unicamente recibiriamos, novamente, o apoio das dúas señoras. Diante dese panorama, optamos por abandonar o proxecto, máxime tendo en conta que, semanas antes, promovido polas dúas persoas que mobilizaban os actos contrarios, deron orde para que se empezase a verter escombros e terra no que ía ser a lagoa. Alí foron vertidos todo tipo de refugallos: plásticos, rodas de vehículos, restos de invernadoiros, entullos..\nHoxe, máis de 25 anos despois, xa nada queda das pequenas charcas que acubillan unha incipiente e interesante fauna como patos e mergullóns pequenos. Foi, pensamos nós, unha oportunidade perdida para que Forcadela e Amorín contaran cunha lagoa que, de seguro, atraería a moitos afeccionados á ornitoloxía e que estaría nas rutas de observación de aves.\nABANDONAMOS O PROXECTO\nOs opositores seguiron coa súa teima e lanzando proclamas para convencer aos veciños: que si ían quedar sen terras; que non ían poder construir; que a fábrica próxima (Hormigones Val Miñor, situada na outra beira da estrada) tería que pechar; que non se ía poder cazar, que ían construír un campo de fútbol.\nDiante do panorama tan adverso, do cariz que estaba a tomar a cousa e de que nunca estivo no noso ánimo os enfrontamentos ou o de crear polémica, decidimos abandonar definitivamente o que podería resultar positivo para a parroquia.\nA todo o que aconteceu, houbo que sumar a postura dun incapacitado presidente dunha sociedade de caza que en xuntanza previa no concello deu o seu total apoio, para, nun par de semanas, cambiar radicalmente a súa postura inicial. Mesmo os partidos políticos da oposición axudaron moito a "rizar aínda máis o rizo".\nEn fin, consideramos, naquela e hoxendía, que Forcadela perdeu unha grande oportunidade, un potencial centro de interese capaz de recibir visitantes e, consecuentemente, unha posible fonte de ingresos para unha parroquia que sacaría proveito do que puido ser e non foi.\nVexetación existente antes de ser soterrada ilegalmente\na parcela. Amieiros, salgueiros, xuncos e iris, entre outras\nplantas propias das zonas húmidas medraban na graveira.\nFoto: Agustín Ferreira Lorenzo\nJosé Luis Fernández Lorenzo, Alcalde do Concello de Tomiño,\napoiou en todo momento este proxecto e deunos tódalas\nfacilidades para poder levalo a cabo.\nA prensa fíxose amplo eco do tema durante un bo tempo. Como exemplo poñemos arriba un dos artigos de opinión aparecido no xornal La Voz de Galicia (19/abril/1994), á esquerda nota de Esquerda Unida no Faro de Vigo (13/xaneiro/1994), debaixo nota do BNG tamén no Faro de Vigo (6/xaneiro/1994).


Un cadro de Miró pintado sobre hardboard, na Fundación Barrié - Betanzos HB\nA Fundación Barrié de la Maza exhibe ata o 16 de maio na súa sede na Coruña a exposición “Miró, unha colección”, unha selección de 35 pinturas ao óleo do autor realizadas en diferentes soportes, entre as que o uso do taboleiro de fibra de madeira Tablex, que actualmente é fabricado exclusivamente pola empresa galega Betanzos HB.\nMiró empregou o taboleiro de fibra de madeira coñecido como taboleiro duro, tanto ao comezo como na súa última etapa, destacando unha serie de 27 obras executadas sobre este material en 1936. As pinturas foron feitas indistintamente por ambos lados, destacando a orixinalidade do uso na cara áspera do taboleiro, que utilizou sen ningún tipo de tratamento previo, optando por expoñer a cor orixinal da madeira. Miró descubriuno posiblemente grazas á súa relación con pintores estranxeiros que xa o empregaron como soporte para as súas obras, con diferentes nomes como “masonita” ou “celotex”. Actualmente, Betanzos HB é a única empresa do mundo que fabrica Tablex.\nTablex, a autenticidade do soporte\nAs superficies texturizadas son actualmente unha tendencia na decoración, como símbolo de autenticidade e orixinalidade, co fin de personalizar os ambientes e mellorar novas experiencias sensoriais. O Tablex ofrece esta característica, ao ter unha cara áspera co tacto suave e cálido da madeira, que destaca a súa natureza, ao tempo que ofrece unha excelente resistencia, planitude e durabilidade. Estas propiedades convertérono tradicionalmente nun soporte común para obras de arte, que foron empregadas por pintores como Picasso ou Dalí.\nMiró levou o seu uso máis alá, xa que non só pintou cen obras sobre taboleiros duros, senón que, facendo uso da inspiración ofrecida polos soportes na creación da súa obra, realizou varias pinturas na cara rugosa do Tablex, permitindo que a súa textura e cor formasen parte do traballo. Exemplos disto son “Hirondelle”, “Le chant des piseaux à l’automne” ou “Femme, oiseau”, que actualmente se poden ver na sede da Fundación Barrié na Coruña.


Inaugurada a Casa da Luz - Visit-Pontevedra, Turismo de Pontevedra\nInaugurada a Casa da Luz\nO centro de recepción de turistas e visitantes xa é unha realidade.\nA Casa da Luz foi inaugurada oficialmente polo alcalde de Pontevedra, Miguel Anxo Fernández Lores, o delegado do Goberno en Galicia, Antón Louro e a secretaria xeral de Turismo da Xunta de Galicia, Carmen Pardo.\nA promotora do proxecto de reforma da Casa da Luz é a Mancomunidade Terras de Pontevedra, beneficiaria dun Plan de Dinamización de Produto Turístico financiado pola Secretaria de Estado de Turismo (Turespaña), Secretaria Xeral de Turismo e polos oito concellos que compoñen a Mancomunidade.\nO responsables municipales recoñecen que este foi o proxecto estrela e máis importante en canto a volume de investimento económico realizado. O obxectivo de dito centro é apostar por un turismo desestacionalizado cunha oferta ampla e variada de sol, praia, centros históricos, monumentos, natureza, etnografía e arte rupestre; esta última opción é un produto único en Galicia, onde se atopan máis do 60% dos achádegos ao aire libre de toda a península ibérica, e promocionar a cidade de Pontevedra como destino turístico. Neste sentido o alcalde manifestou que "Hoxe inauguramos o continente", e no tocantes aos contidos engadiu "pero esta Casa da Luz será tamén un centro de formación do sector turístico, un centro de información e de planificación" que axudará a potenciar o turismo. Pero a labor non só é agora das administración, senón que debe ser tamén do sector empresarial, para xerar actividade arredor dos produtos turísticos que se ofertan.\nO novo centro alberga nas súas dependencias a sede da nova sociedade "Turismo de Pontevedra", www.visit-pontevedra.com, e o equipo do programa comunitario "Terras de Pontevedra" que depende da mancomunidade.\nCompre salientar asimesmo que a Casa da Luz empezará a cumprir o seu novo cometido desde a súa inauguración. A sociedade Turismo de Pontevedra programou un calendario conmemorativo que ha cuberta as xornadas do venres, sábado e domingo da Ponte de San Xosé que inclúe unha serie de visitas guiadas polo Centro Histórico da cidade.\nJulio Castela, concelleiro de Turismo e conselleiro delegado da sociedade municipal entende que a Casa da Luz ten que empezar a xogar dende o principio un papel crucial para o turismo das Rías Baixas como sede da empresa municipal Turismo de Pontevedra e como lugar onde obter tanto unha primeira información como unha atención especializada e mesmo profesional.\nPor este motivo, antes mesmo de que a empresa conte con persoal estable e específico para o Centro de Información e Recepción haberá dúas persoas que traballarán durante estas tres xornadas, en horario de 10 a 14 horas e de 17 a 21 horas. Paralelamente, a Concellaría organiza visitas guiadas de balde e abertas a todas as persoas interesadas ás 11 e ás 18 horas. O punto de saída é a propia Casa da Luz.


Redacción | jueves, 13 de octubre de 2016, 17:53\nARCHIVADO EN | ENCE PONTEVEDRA pacto ambiental\nA comisión de seguimento do pacto ambiental con Ence quedou constituída este xoves nun acto na Delegación Territorial da Xunta en Pontevedra, ao que acudiu o vicepresidente en funcións do Goberno galego, Alfonso Rueda; a conselleira de Medio Ambiente en funcións, Beatriz Mato, e o conselleiro delegado da compañía, Ignacio de Colmenares y Brunet.\nEnce convidou os concellos de Marín, Poio e Pontevedra, así como á Deputación, a integrarse nesta comisión con carácter permanente que colaborará na elaboración do programa social da empresa, así como no seguimento das actividades que se poñerán en marcha. Tan só o goberno local de Marín respondeu positivamente a esta invitación, mentres que os dos municipios Pontevedra e Poio mostraron o seu rexeitamento.\nSegundo explicou o conselleiro delegado de Ence, esta negativa "non prexudicará" aos colectivos sociais destes municipios. De acordo á visión da pasteira, a participación das administracións públicas fai que resulten máis eficientes para a sociedade os recursos achegados pola empresa para o desenvolvemento económico-social de Pontevedra debido ao seu coñecemento da realidade social da comarca.\nEntre outros obxectivos, a comisión de seguimento determinará o destino dos tres millóns de euros que Ence comprometeu no seu programa social na cidade de Pontevedra e a súa comarca. En total, son 180 millóns para fins sociais durante os 60 anos que durará a prórroga da concesión dos terreos de Lourizán onde se sitúa a fábrica.\n"Nós somos unha compañía industrial, non somos unha ONG, ou sexa non estamos afeitos gastar tres millóns de euros todos os anos nese tipo de cousas", explicou Ignacio de Colmenares. Por iso, convida a participar, xa que "é bo que haxa máis dun colectivo dicindo onde é mellor" destinar o diñeiro. "Se hai máis voces é máis interesante (...) pero prexudicar, non", deixou claro.\nO pacto ambiental tamén inclúe outras actuacións fundamentais: o financiamento con 15 millóns de euros para a nova depuradora de Pontevedra, 30 millóns que a fábrica asegura que se dedicarán a mellorar a eficiencia do complexo industrial, a construción dunha planta de biomasa e a achega de cinco millóns de euros para converter o Pazo de Lourizán nun centro de referencia en investigación forestal.\nNeste sentido, Alfonso Rueda comentou que "lamentaría moitísimo que non se puidese facer este investimento". "Como queremos que se faga o que lle pedimos a Ence é que vaia buscando un emprazamento alternativo", agregou.\nRespecto diso, o vicepresidente da Xunta dixo que "se o problema é que hai que facer unha solicitude formal" á Deputación de Pontevedra "para ver cal é a disposición" farase "sen ningún problema".\nFinalmente Rueda critica que a presidenta da Deputación, Carmela Silva, "adóitase manifestar con non demasiado respecto das propostas que recibe". "Espero que esta vez non faga así", desexou, e que os cidadáns de Pontevedra "non perdan esta oportunidade de facelo no Pazo de Lourizán".\nEnce asina un "pacto ambiental"


A Xunta incide na importancia do uso seguro e responsable das novas tecnoloxías na mocidade | Creando Tu Provincia\npor Redacción CTP · Publicada 22 febrero, 2015 · Actualizado 22 febrero, 2015\nO vicepresidente da Xunta, Alfonso Rueda incidiu hoxe na importancia dun uso responsable e seguro das novas tecnoloxías coa fin de evitar os posibles riscos por razón de xénero, e na busca da prevención da violencia sexual en adolescentes e dos comportamentos machistas e sexistas nos novos medios de socialización e convivencia dixital.\nAdemais, está en marcha un Plan de Formación en diversos concellos galegos que ensinará a mozos e mozas o axeitado manexo das redes sociais, a súa finalidade e as repercusións que poden ter determinados comportamentos de risco, e que denominamos «Violencia de xénero e o novo contexto dixital». Trátase de obradoiros educativos para nenos, nenas e adolescentes, preferentemente expostos a situacións de violencia de xénero, centradas no coñecemento e prevención das novas formas de violencia que xurden no contexto dixital: ciberviolencia de xénero, grooming, sextorsión.\nIgualmente, e dando cumprimento aos obxectivos fixados no VI Plan Galego para a Igualdade de Oportunidades entre Mulleres e Homes: Estratexia 2013-2015, dende o mes de decembro estase a desenvolver formación específica para o persoal de todos os Centros de Información ás Mulleres e das casas de acollida para mulleres en situación de violencia de xénero de Galicia, sobre «Violencia de xénero e sexual en internet, redes sociais e smartphones: Coñecer, previr e actuar».\nEtiquetas: importanciaincidemocidadeuso seguro e responsable das novas tecnoloxíasXunta\nSiguiente historia De Cerca: …Y atrás quedó el carnaval de A Rúa y O Barco\nHistoria previa No hay límites…


A Deputación lanza 'Aviventa a Cultura' unha extensa programación para 'reanimar, fortalecer, protexer, incentivar' este sector - Pontevedra Viva\nVenres 23 de Abril, 2021 ás 13:25 do Venres 23 de Abril, 2021\nA presidenta da Deputación de Pontevedra, Carmela Silva presentou este venres "Aviventa Cultura", o nome co que se da a coñecer a programación cultural para este ano que deseñou a institución provincial. "Queremos reanimar, fortalecer, protexer, incentivar a cultura, que foi o noso refuxio. Este ano é o ano de apoiar máis que nunca as persoas que a fan posible e participan dela", destacou a presidenta.\nSegundo dixo Carmela Silva en rolda de prensa, "imos alentar a cultura sendo cómplices da creación, impulsar as persoas profesionais, verter novas olladas sobre o noso patrimonio e territorio, fortalecer o tecido cultural e dar a posibilidade de gozar da cultura".\nCarmela Silva sinalou a inversión que fará a Deputación no tecido asociativo e profesional mediante os programas xa asentados como son o "Pontegal", que abre o catálogo de grupos para que as asociacións soliciten actuacións para os seus eventos durante todo o ano, ou o programa "Musigal" con 55 concertos incluídos. O primeiro, Pontegal, ten un orzamento de 600.000 euros e o Musigal 500.000 euros.\nOutros 480.000 euros adicaranse a axudas a entidades sen fins de lucro para actividades culturais, para o apoio e desenvolvemento de festivais audiovisuais, para o desenvolvemento de festivais musicais e de artes escénicas e axudas a escolas de música dependentes de asociacións sen ánimo de lucro.\nHai outros 315.000 euros adicado á "Aviventa Música" coas ciclo de concertos "Música no Ar", o apoio ao circuito das 7 citas musicais dos "Festivais Rías Baixas Fest" e o programa para dar visibilidade ás mulleres na industria musical "Descúbre-as".\nA programación cultural da Deputación contempla un apartado co nome "Aviventa Patrimonio" con 246.000 euros de orzamento. Son accións coma "Tras as Ameas", con actividades culturais nos castelos de Soutomaior e Sobroso para os meses de xuño a outubro, cunha morea de cores e historias para familias. "Historias Cavadas", visitas escenificadas aos castros musealizados da provincia. "Rutas de Arquitectura", con percorridos por varias comarcas da provincia guiados por profesionais para compartir experiencias e saber a través dos edificios e construcións máis senlleiras. E finalmente a "Musealización do castelo de Sobroso" coa modernización e posta en valor do castelo como ben do Patrimonio histórico cultural.\n"Aviventa Teatro" destina 80.000 euros para "Tornar ás Táboas" nunha aposta polas artes escénicas e as compañías profesionais da provincia. Unha programación específica de teatro para encamiñar unha volta aos espazos culturais dos 51 concellos da provincia con menos de 20.000 habitantes. E a proposta "Aviventa Escrita" prevé 25.000 euros para a segunda edición da Escola de Letras e os Roteiros literarios polos concellos da provincia.\nBaixo o nome de "Aviventa Cinema" se destinan 155.000 euros aos Rías Baixas Film Fest que son o Festival de Cans (O Porriño), Play Doc (Tui), FicBueu (Bueu) Festival de Cine Inclusivo, (Vigo), Primavera de Cine (Vigo), Curtas Festival do Imaxinario (Vilagarcía de Arousa), Curtas Armadiña (Poio), Novos Cinemas (Pontevedra), Galician Freaky Film Fest (Vigo).\nAdemáis Carmela Silva sinalou que dende a Deputación de Pontevedra "promocionamos os festivais da provincia e aglutinámolos baixo unha marca de identidade corporativa coa que lanzar unha campaña de difusión con varias accións", entre elas: A Depo en Ruta polos festivais; De feira en feira; Que non che conten a película!; e #EuSonRíasBaixasFilmFest.\nUn apartado especial nesta programación cultural é o adicado á "Nosa Lingua", cun orzamento de 27.500 euros que se invisten en accións para festexar e promocionar a Iingua máis alá das Letras Galegas.\nOutro dos capítulos desta programación é o destinado á "arte, artesanía e historia, exposicións itinerantes" cun orzamento de 30.000 euros, que se destina a mostras coma "Tecendo a natureza. Enrique Táboas" de cestería tradicional en madeira; "Vento nas velas" con fotografías de embarcacións tradicionais realizadas por Xurxo Lobato; "O imaxinario do país. Letras de magnesio", retratos dos escritores galegos realizadas por Anxo Cabada; "Cines de Pontevedra. Memorias dunha ilusión".\nBaixo o epígrafe "Aviventa nas datas culturais" esta programación inclúe o Día de Rosalía (24 febreiro), o Día da Poesía (21 de marzo), o Día doTeatro (27 de marzo), o Día do Libro (23 de abril), o Día da Danza (29 de marzo), o Centenario do falecemento de Emilia Pardo Bazán, o Día das Letras Galegas (17 de maio), o Día da Música (21 de xuño) e o Día do Cinema (6 de outubro).\nNo denominado "Aviventa a Comunidade Cultural", cun orzamento de 85.000 euros, figura o Culturgal coa participación da Deputación de Pontevedra na Feira das Industrias Culturais de Galicia. Tamén están as Feiras do Libro 2021 (Redondela, O Porriño, Ponteareas e Vigo), a organización do Premio Otero Pedrayo; os Premios Mulleres no Foco; os Premios María Luz Morales de Ensaio e Vídeo-Ensaio sobre o Audiovisual; e a colaboración cos Premios Martín Códax da Música Galega.\nAdemáis se contemplan uns 83.000 euros para colaborar coa Fundación Laxeiro, a Fundación Marco, o Museo do Pobo Galego e a Fundación Rosalía de Castro.\nA presidenta tamén detallou que "facemos cultura desde outros servizos" cun orzamento de 2,7 millóns de euros destinados ao apoio á dinamización da lingua galega co fin de potenciar o uso deste idioma nas actividades que organicen os concellos e as entidades sociais; a aposta pola creación, mantemento e reforzo dos servizos de normalización lingüística dos concellos; a colaboración para a publicación en formato papel e edicións audiovisuais, mixtas e noutros formatos especiais coma braille de traballos en lingua galega; a a posta pola recuperación e posta en valor do patrimonio marítimo fluvial na provincia de Pontevedra; pola recuperación e á rehabilitación do patrimonio histórico-cultural da provincia; a musealización dos xacementos da Subidá en Marín, Toiriz en Silleda y Alobre en Vilagarcía de Arousa dentro do marco do proxecto de posta en valor dos xacementos galaico-romanos da provincia de Pontevedra; o desenvolvemento de contidos divulgativos e pedagóxicos dos xacementos xa musealizados e a posta en valor do patrimonio da Idade de Ferro da provincia en colaboración co CSIC.\nNesta extensa relación Carmela Silva tamén citou o apoio aos eventos con recoñecemento internacional do patrimonio inmaterial; a promoción cultural desenvolvida desde o Museo de Pontevedra; o Certame Novos Valores de Artes Plásticas, para impulsar as persoas artistas galegas ou aquelas que residan en Galicia (persoas dedicadas á pintura, escultura, fotografía, cerámica, deseño e gravado); os Premios Provinciais á Xuventude co ánimo de promover o talento e o potencial das mozas e mozos da nosa provincia; a iniciativa DepoRúARTE, actividades educativas e de lecer, que reforcen a conciencia pública do colectivo xuvenil da provincia de Pontevedra, onde ofrecerlle un espazo de encontro cultural e mesmo Mulleres en acción. Violencia zero. Un proxecto de acción artística co fin de reivindicar a igualdade de xénero.\nOs Roteiros Literarios regresan a Pontevedra da man de Xosé Monteagudo\nVisitas guiadas, recitais de piano e concertos para celebrar o Día Internacional dos Museos\nCorpos en movemento para celebrar o Día Internacional da Danza\nA Deputación celebrará o Día da Danza cun espectáculo no exterior das súas sedes


Mini e Mero | Galicia Digital\nMINI E MERO (En Irimia 21-09-2014).\nGrazas Mini e Mero, por transportarnos ao mundo da felicidade coas vosas cancións, cos acordes da poesía enfeitizada en notas, co poder das vosas voces que rompen o silencio e bradan nas carballeiras da nosa nación para que vos sigan os novos e os que non somos tanto.\nEngaiolados estamos escoitando as palabras que rompen o noso corazón e aletean no sentimento coma gotas que limpan o sangue das feridas tan fondas que levamos dende hai tanto e tanto, que xa nin o vento se acorda do noso sufrir, mais vosoutros estades aí para espertarnos, para refolgar e tras dos arquexos moribundos sumirnos na posibilidade de volver ao noso ser, de crernos, de sentir que aínda somos quen para espertar os novos soños.\nVosoutros sentides a verdade da nosa terra, profetas que irrompedes na luz e sacades alboradas e relampos de lingua e de cultura.\nXenerosos oferentes das catedrais populares da música, e dende os altares das actuacións e os outeiros da esperanza xunguides as nosas ánimas na teima da terra, debullando sementes que en forma de cancións agroman nos corazóns espectantes das nosas agras sucando futuros e recollendo palleiros de amizade e horizontes de porvires.\nGrazas Quenlla de auga ruxidoira, tamén vosoutros sodes Irimia, tamén vosoutros sodes río polo que esvara a cultura e a sabedoría do noso pobo, canle aberta á nosa afirmación nacional petita e non manifesta e ao concerto que os deuses do auténtico difunden ao vento da patria.\nGrazas sempre, compañeiros de aula.


"É un erro gastar o diñeiro nos cabalos do tractor e non investir en tecnoloxía" - Campo Galego\nInicio / Desenvolvemento rural / “É un erro gastar o diñeiro nos cabalos do tractor e non investir en tecnoloxía”\nMarcos Esteve é un mozo agricultor navarro que revolucionou a explotación familiar grazas á dixitalización, a toma de datos e a agricultura de precisión, conseguindo aumentar un 40% a produción de cereais e reducindo un 85% a utilización de fitosanitarios. Tamén baixou un 30% o uso de abonos e o gasóleo para a maquinaria\nCamilo Friol - 10/05/2021\nCamilo Friol 10/05/2021 10:35 a.m.\nMarcos traballando no seu tractor, dotado con condución autónoma por GPS\nMalia a súa mocidade, Marcos Esteve Pamias demostra ter as cousas moi claras. Con só 24 anos non se deixa arrastrar por competicións máis habituais á súa idade, como a da potencia do tractor, e prefire dispoñer de maquinaria máis precisa que lle axuda a cultivar de forma máis personalizada e eficiente, con tecnoloxía que lle facilita a toma de decisións máis acertadas. Está considerado o Messi da agricultura de precisión e contou a súa experiencia nun recente webinar organizado por COAG baixo o título De Enxeñeiro a Tecno-Agricultor.\nA súa explotación, situada na Valdorba, na zona media de Navarra, a só 30 quilómetros de Pamplona, está formada por 220 hectáreas dedicadas á produción de cereais. A súa familia, orixinaria de Cataluña, trasladouse a esta zona cando Marcos tiña 5 anos. A súa nai e o seu tío rexentaban a explotación pero a principios de 2016 o seu tío marchouse a traballar fóra e a súa nai quedou soa á fronte da finca. Foi entón cando Marcos se empezou a implicar máis ata que por un problema de saúde da súa nai tivo que coller el a explotación. Estaba aínda estudando a carreira de enxeñería mecánica, así que aplicou os seus coñecementos de termodinámica ao campo.\nNon tiña nin idea de campo, pero son un entusiasta das máquinas e empecei a ver que tecnoloxía se podía utilizar\n“Viñemos de Barcelona e non tiña nin idea de campo, pero son un entusiasta das máquinas. Eu fun autodidacta e empecei a ver que tecnoloxía se podía utilizar. Quería ser máis eficiente e máis preciso nas sementeiras, o abonado e os tratamentos”, explica Marcos. Pero as ferramentas coas que contaba non lle servían para iso. “Non tiña nada, só un tractor sen GPS, pero non tiña automatización, nin conectividade, nin tampouco datos de colleita”, explica. Así que decidiu investir. Pero non o fixo ao uso, senón que mercou unha estación meteorolóxica, un dron, software para interpretar datos e maquinaria agrícola capaz de traballar a partir deles para realizar os labores no campo.\nUnha mensaxe boa para os agricultores sería non fixarse na potencia do tractor\n“Hai xente que inviste en cabalos, pero a maquinaria debe estar dimensionada. O meu tractor ten 155 cabalos, é dos máis pequenos da zona”, explica. O seu razoamento: “para que investir ese diñeiro nunha cuestión mecánica podendo dedicalo a tecnoloxía?”, razoa. “É un erro gastar o diñeiro na potencia do tractor, non hai que investir en cabalos senón en tecnoloxía doutro tipo que nos permite aos agricultores ser máis eficientes e produtivos”, afirma.\nUnha agricultura máis respectuosa co medio ambiente\nUn dos campos de cereal que cultivan. Adican 150 hectáreas a trigo, cebada e avea\nA súa nai e o seu tío decidiron probar a agricultura biodinámica en 2011, sen usar herbicidas, fitosanitarios nin fertilizantes químicos, dedicando a metade da superficie a forraxes e leguminosas e cultivando mediante desherbado mecánico e grande achega de materia orgánica ao chan. Pero tras catro anos producindo en ecolóxico, pasáronse de novo a convencional para aumentar a rendibilidade. “A agricultura biodinámica e ecolóxica non era viable economicamente”, recoñece.\nLogo de catro anos producindo en ecolóxico pasáronse de novo a convencional para aumentar a rendibilidade\nCon todo, non querían desperdiciar as melloras na calidade do chan que lograran neses catro anos. “Decidimos pasarnos a convencional pero sendo o máis respectuosos posible co medio ambiente. O noso obxectivo era optimizar o rendemento e reducir a pegada ambiental”, explica.\nCatro anos despois de terse feito cargo da explotación familiar, Marcos logrou os dous obxectivos. Dunha banda, conseguiu aumentar un 42% os rendementos en cereais, pero reducindo un 86% a utilización de fitosanitarios, un 30% os abonos e un 27% o gasóleo usado no tractor.\nDesde que colleu a explotación familiar conseguiu aumentar en máis dun 40% os rendementos produtivos en trigo e cebada\nA colleita de trigo, por exemplo, pasou de 4.948 toneladas no 2016 a 7.050 no 2020, o que supón un incremento do 42%, un crecemento similar ao obtido no resto de cultivos, como a cebada, que pasou dunhas 4.000 toneladas a unhas 6.500. Comercializan a produción a través dunha cooperativa da zona, a Sociedad Cooperativa Cerealista Valdorba. “É o menos arriscado”, di.\nRotacións con leguminosas\nSementan cada ano un cuarto da finca con leguminosas para aportar materia orgánica e fixar nitróxeno no chan\nLogo de pasarse en 2016 a convencional, Marcos decidiu manter certas prácticas usadas anteriormente en agricultura ecolóxica. É o caso das rotacións de cultivos e o uso de leguminosas para fixar nitróxeno no chan. “Nas 220 hectáreas que traballamos facemos numerosas rotacións. Unhas 150 témolas a trigo, cebada e avea e as 50 restantes a leguminosas, chícharo, veza ou fabas normalmente. Desta forma rotamos cada 4 anos toda a leira para poñer leguminosas. Iso permítenos manter boas análises de chans e reducir abonos. A rotación de cultivos con leguminosa para nós é algo fundamental, xa que controlas a mala herba e melloras o abonado ao manter a materia orgánica no chan e a fixación de nitróxeno. Queremos deste xeito seguir mantendo o que conseguimos neses catro anos de agricultura biodinámica”, explica.\nDispoñen de 220 hectáreas de superficie e os principais cultivos son trigo, cebada, avea e leguminosas\nOutra das técnicas que están a implementar é sementeira directa. “Recollemos os chícharos e picamos os restos para abono verde e facemos sementeira directa enriba da leguminosa con moi bos resultados. Este ano esa foi a mellor parcela con diferenza”, asegura.\nSementan cada ano unha cuarta parte da superficie de cultivo con chícharo, veza ou fabas e o 7% que valora a PAC queda a barbeito con cuberta vexetal de forraxe\nPicar palla ou usar abonos orgánicos son outras técnicas de agricultura biodinámica que empregan para mellorar a estrutura da terra. De feito, manteñen a barbeito con cuberta de forraxe un 7% da superficie para cumprir coas esixencias da PAC e deixan unha marxe de 2 metros en ríos e leitos fluviais.\nUtilizan mapas de cultivo para delimitar as zonas máis produtivas\nMarcos fai cultivo de secaño, pero nesta zona de Navarra prodúcense entre 600-700 mm anuais de pluviometría. Unha das apostas máis interesantes da agricultura de precisión que está a implementar é a dosificación variable de abonos e fitosanitarios e os anchos variables en sementeira, cuestións que quere seguir potenciando. Os seus próximos pasos irán encamiñados a un maior coidado da fertilidade e a estrutura do chan, mediante a agricultura de conservación a través de sementeira directa, con dosificación variable e abonado localizado.\nOs seus próximos pasos irán encamiñados a un maior coidado da fertilidade e a estrutura do chan, mediante a agricultura de conservación a través de sementeira directa, con dosificación variable e abono localizado\nO seu método de fertilización consiste actualmente nun abonado variable baseado en mapas de cultivo sobre resultado de rendemento de colleitas na parcela, fertilizando máis aquelas zonas que teñen máis potencial para obter mellores rendementos. “Potenciamos as boas zonas con máis nitróxeno, aquelas nas que o cultivo vai ter capacidade para aproveitalo, e botamos menos fertilizante noutras, porque o exceso de nitróxeno non serve para abonar e obter máis produción, pérdese e acaba nos ríos e regatos”, explica.\nSó no último ano logrou reducir un 8% os abonos e obter un 16% máis de colleita\n“Eu tiña unha abonadora manual e cando lle instalei a apertura variable ese investimento amortizouse no primeiro ano. E unha vez amortizado xérache un beneficio a longo prazo”, valora en canto á relación custo-beneficio de aplicación da tecnoloxía. Desta forma, abonando só o necesario en cada caso, en función da potencialidade de cada chan, no último ano conseguiu reducir un 8% o uso de abonos pero sacando un maior rendemento á terra, cun incremento do 16% na colleita.\nHerbicida só se é necesario\nA sulfatadora dispón de regulación variable e corte de seccións\nO mesmo criterio que segue co abono (usalo só onde é necesario e onde serve para potenciar o cultivo) aplícao tamén aos herbicidas e praguicidas. “En sementeira directa aplicamos o glifosato localizado ao principio para non mover a terra e se a leira ten zonas onde non hai mala herba, para que tratar con herbicida aí?”, argumenta Marcos. O mesmo que se o cultivo está medrado. “A mala herba aínda que saia xa non lle vai a facer nada, así que non fai falta nin merece a pena tratar”, defende. “Este ano nunha finca de 50 hectáreas tratei só 5 hectáreas”, exemplifica.\nNon me gusta usar glifosato. Controlamos as malas herbas con mecanización, facemos sementeira tardía e estamos empezando a facer sementeira directa despois de leguminosa e funciónanos moi ben\nO uso racional de fitosanitarios é outro dos cambios que se aveciñan a curto prazo, impulsados desde a UE, xa que do mesmo xeito que sucede na gandería coa eliminación da aplicación de antibióticos con carácter preventivo á aparición de enfermidades no gando, a agricultura tamén camiña cara a unha limitación dos tratamentos previos á aparición de pragas e malas herbas.\nA Xestión Integral de Cultivos, algo ao que obriga unha normativa europea desde 2015 e que Marcos xa realiza, implica vixiar moito máis ás plantas para estar atentos á aparición de posibles pragas ou enfermidades para poder tratalas co produto adecuado no seu momento xusto.\nAs bases da agricultura 4.0\nMarcos dispón dun dron multiespectral e un software de fotogrametría para interpretar a información\nToma de datos, interpretación e dosificación variable. Así podería resumirse a agricultura do futuro, un futuro moi próximo, tanto que xa está presente en explotacións como a de Marcos. “A agricultura é xa a día de hoxe un sector moi tecnolóxico, non é un traballo pesado, senón tecnificado. E se queremos ser máis sostibles e producir máis con menos este é o camiño. Vaise esixir desde Bruxelas na nova PAC esa redución da nosa pegada ambiental”, razoa.\nOptimizar os labores produtivos permitiu a este agricultor navarro reducir a compra de insumos: un 30% menos de abonos, un 86% menos fitosanitarios e un 27% menos gasóleo. Este feito, sumado ao incremento de máis dun 40% na produción, serviulle para aumentar de forma notable a rendibilidade da súa explotación.\nUn dato non vale o suficiente se non sabes interpretalo\nA clave está en tomar decisións acertadas. “Un dato non vale o suficiente se non sabes interpretalo. Unha cousa non quita a outra: podes ter moita tecnoloxía de toma de datos pero o que che dá a información final e che permite tomar unha decisión é a súa interpretación”, asegura.\nCadro de mandos do tractor\nMarcos dispón hoxe dun tractor John Deere 6155R dotado con automatización e telemetría avanzada, unha abonadora con apertura variable e unha sulfatadora con dosificación variable e corte de seccións. “Eu vou ao campo e o tractor faino todo por min. Eu dedícome a ver unha película e comprobar que todo está a funcionar ben. Que vaia o tractor só xa é algo básico”, di.\nPero aínda que o tractor realice todas as tarefas de forma autónoma, “tes que ir sentado ao volante igualmente, xa que en caso de levantarte o tractor detense”, explica. É unha cuestión de normativa, que en moitos casos vai moi por detrás das posibilidades que ofrece a tecnoloxía. “Hai lexislación obsoleta que supón un freo á introdución de melloras no campo”, asegura.\nHai lexislación obsoleta que supón un freo á introdución de melloras no campo. Aínda que o tractor realice todas as tarefas de forma autónoma, tes que ir sentado ao volante igualmente, xa que en caso de levantarte o tractor detense\nA automatización das tarefas en campo, co autoguiado, o xiro automático nas cabeceiras e o deseño de traxectorias óptimas, permitiu a Marcos reducir un 20% os solapamentos e optimizar un 30% o uso do tractor. Por exemplo, en 2019 en 16 horas de traballo e un consumo de 291 litros de gasóleo logrou traballar unha superficie de 29,3 hectáreas, mentres que en 2020 no mesmo tempo e co mesmo consumo de combustible traballou 38,3 hectáreas.\nAo pisar menos o terreo compactas menos o chan\nA mellora de traxectorias, sumado á aplicación localizada de abono e herbicida, permitiulle reducir as horas de traballo (ata un 60% menos de tempo total en realizar os distintos labores) e usar un 27% menos de combustible, o que, ademais do aforro económico, equivale, no seu caso, a 3,3 toneladas menos de CO2 emitidas á atmosfera. Ao mesmo tempo, prodúcense tamén vantaxes a nivel do terreo. “Abono aplicas só onde necesitas fertilizar e fitosanitarios só onde necesitas tratar e ao pisar menos o terreo compactas menos o chan”, razoa.\nEstación meteorolóxica propia\nEstación meteorolóxica, que agora quere complementar con sensores climáticos e de chan\nO centro de operacións de John Deere (John Deere Operations Center) é tamén a plataforma principal de datos que usa este agricultor. “Permíteme unificar e aglutinar os datos e a información de distintas aplicacións”, indica, como a monitoraxe das fincas, seguimento de cultivo e datos de colleita que obtén a través de Satagro.\nMarcos dispón tamén dunha estación meteorolóxica propia e un dron e fai un rexistro personalizado de todas as parcelas para despois avaliar como actuar en cada caso, tamén mediante a axuda de tecnoloxía. “Teño un dron multiespectral e un software de fotogrametría que me permite interpretar esa información”, explica.\nA estación meteorolóxica custounos 3.000 euros, pero se aplicas un herbicida e non che funciona porque as condicións climáticas non son as idóneas perdes moito máis diñeiro que todo iso\nA estación meteorolóxica custoulle 3.000 euros, pero considera que é un investimento moi rendible. “Se aplicas un herbicida e non che funciona porque as condicións climáticas non son as idóneas perdes moito máis diñeiro que todo iso”, argumenta. “A estación meteorolóxica permítenos ser moito máis precisos nas aplicacións de tratamentos e escoller condicións idóneas de humidade, temperatura e velocidade do vento para pulverizar”, engade. Agora pretende incorporar un maior número de sensores climáticos, engadir sensores de chan e mellorar a detección de malas herbas a través de drons, así como avanzar no big data e o desenvolvemento de algoritmos.\nApoio institucional efectivo\nA transición cara á agricultura de precisión obriga a reformular o actual modelo de axudas públicas e subvencións á agricultura. “Eu non tiven axudas de ningún tipo para incorporarme, porque non se adaptaban ás miñas necesidades. As axudas deben ser acorde ao que necesita cada agricultor, non con carácter xenérico e que ás veces te obrigan a sobredimensionarte”, denuncia.\nCando empecei fai catro anos non tiña nada: tiña un tractor sen GPS, nada de automatización nin conectividade, e nin sequera tiña datos de colleita\nPara mozos como Marcos, a tecnoloxía non é algo estraño, pero a fenda dixital que sofren aínda hoxe as zonas rurais impide en moitos casos usar as novas ferramentas en todo o seu potencial. “A cobertura da internet é básica. Se ti tes un tractor 4G e non tes conectividade nunca poderás facer unha agricultura 4.0”, evidencia.\nA xestión das Administracións públicas debe facilitar as infraestruturas de banda ancha necesarias pero o seu labor debe centrarse tamén na formación. “Eu fun autodidacta e dediquei moitísimas horas para formarme e estudar a tecnoloxía dispoñible e en moitos casos é un sistema proba-erro, así é como vas avanzando”.\nFinalmente, Marcos alerta sobre a avalancha de tecnoloxía. “Non toda a tecnoloxía é útil, hai que analizar cal é a que a ti che vai a supoñer unha mellora. E necesitamos que a tecnoloxía sexa sinxela e intuitiva”, reclama.